અમે કુતુહલથી પ્રેરાઈને આ પોલીસ સ્ટેશન પહોંચ્યા ત્યારે પેલા કોન્સ્ટેબલો સાહેબના રૂમમાં ચાઈનીઝ રેકેટથી ફટાકા બોલાવી રહ્યા હતા. ચાઈનીઝ લોકોથી જીવજંતુઓ આમેય ડરે છે, એમાં મચ્છરોમાં હાહાકાર મચી ગયો હતો. બધા જીવ લઈને ભાગી રહ્યા હતા. એવામાં એક મચ્છર અમારી પાસેથી ગુણગુણ કરતો નીકળ્યો. અમે એસટીના ‘હાથ ઉંચો કરો અને બેસો’ સ્ટાઈલથી એને ‘આસ્તે’ કરવા કહ્યું, એટલે એ હાંફતો હાંફતો ઉભો રહ્યો પછી ટ્રાફિક પોલીસ ‘સેટિંગ’ કરવા સાઈડમાં બોલાવે એમ ઈશારો કરીને એણે અમને સાઈડમાં આવવા કહ્યું. પોલીસોનું લોહી પીને એ પણ પોલીસ જેવો થઇ ગયો હોય એવું અમને લાગ્યું.